สุชาติ ตันเจริญ

**สุชาติ ตันเจริญ** (เกิด 11 กุมภาพันธ์ พ.ศ. 2501) ชื่อเล่น **ฝ้าย** เป็นนักการเมืองชาวไทย อดีตรัฐมนตรีประจำสำนักนายกรัฐมนตรี และอดีตผู้รักษาราชการแทนรัฐมนตรีว่าการกระทรวงวัฒนธรรม ในรัฐบาลแพทองธาร ชินวัตร อดีตสมาชิกสภาผู้แทนราษฎร แบบบัญชีรายชื่อ สังกัดพรรคเพื่อไทย อดีตรองประธานสภาผู้แทนราษฎรคนที่หนึ่ง ในสภาผู้แทนราษฎรไทย ชุดที่ 25 อดีตรัฐมนตรีช่วยว่าการกระทรวงมหาดไทย ในรัฐบาลบรรหาร ศิลปอาชา และในรัฐบาลพลเอก สุจินดา คราประยูร อดีตสมาชิกสภาผู้แทนราษฎรจังหวัดฉะเชิงเทรา อดีตรองหัวหน้าพรรคชาติไทยและพรรคไทยรักไทย อีกทั้งยังเป็นอดีต สส. กลุ่ม 16

## ประวัติ
สุชาติ ตันเจริญ เกิดเมื่อวันที่ 11 กุมภาพันธ์ พ.ศ. 2501 ที่ตำบลสิบเอ็ดศอก อำเภอบ้านโพธิ์ จังหวัดฉะเชิงเทรา จบการศึกษามัธยมศึกษาตอนปลายจากโรงเรียนอำนวยศิลป์ พระนคร สำเร็จการศึกษาระดับปริญญาตรีด้านวิศวกรรมศาสตร์จาก San Jose State University สหรัฐอเมริกา และระดับปริญญาโทด้านการบริหารธุรกิจจาก Notre Dame de Namur University ประเทศสหรัฐอเมริกา

นายสุชาติ ตันเจริญ เป็นบุตรชายของนายวิเชียร  และนางสุภา ตันเจริญ อีกทั้งเป็นน้องชายของนายพิเชษฐ์ ตันเจริญ อดีตรัฐมนตรีช่วยว่าการกระทรวงพาณิชย์ และมีศักดิ์เป็นอาของนายณัชพล ตันเจริญ อดีตสมาชิกสภาผู้แทนราษฎร จังหวัดฉะเชิงเทรา เขามีบุตรชาย 2 คน คือ นายคชาภา ตันเจริญ (มดดำ) ดารานักแสดง ดีเจ และ พิธีกรชื่อดัง และนายศักดิ์ชาย ตันเจริญ (มดเล็ก) อดีตสมาชิกสภาองค์การบริหารส่วนจังหวัดฉะเชิงเทรา และได้รับเลือกตั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เป็นสมาชิกสภาผู้แทนราษฎรจังหวัดฉะเชิงเทรา เขตเลือกตั้งที่ 3 สังกัดพรรคเพื่อไทย

## การทำงาน
นายสุชาติ ตันเจริญ เป็นสมาชิกสภาผู้แทนราษฎรจังหวัดฉะเชิงเทรา 9 สมัย เคยสังกัดพรรคการเมืองหลายพรรค ทั้ง พรรคประชาธิปัตย์ พรรคสามัคคีธรรม พรรคไท พรรคชาติไทย พรรคไทยรักไทย เคยดำรงตำแหน่งรัฐมนตรีช่วยว่าการกระทรวงมหาดไทย ในปี พ.ศ. 2535 และ พ.ศ. 2538 เป็นรองประธานสภาผู้แทนราษฎรและรองประธานรัฐสภา ในปี พ.ศ. 2548

ขณะสุชาติ ตันเจริญ ดำรงตำแหน่ง เป็น รัฐมนตรีช่วยว่าการกระทรวงมหาดไทย ในรัฐบาล บรรหาร ศิลปอาชา เมื่อปี 2539 ก็ถูกอภิปรายไม่ไว้วางใจ  กรณีบริษัทในตระกูล นำที่ดินจังหวัด หนองคาย ไปค้ำประกันเงินกู้จากธนาคารกรุงเทพพาณิชการ แต่ปรากฏว่าที่ดินดังกล่าวถูกพบว่าออกเอกสารสิทธิ น.ส.3 ก มาโดยมิชอบ รวมถึงกรณีบุคคลใกล้ชิดกู้เงินจาก ธนาคารกรุงเทพพาณิชการหรือบีบีซี โดยใช้วิธีให้บริษัทที่ถือหุ้นไปกว้านซื้อที่ดินแล้วไปจำนองกับธนาคาร นำเงินไปซื้อขายปั่นกำไรในตลาดหุ้น สุชาติลาออกจากตำแหน่ง 23 พฤษภาคม 2539  ภายหลังปี 2538 กลุ่ม 16 ถูกปฎิเสธการเข้าร่วมพรรคต่างๆ ต่อมาสุชาติตั้ง พรรคไท ขี้นมาเอง ในปีเดียวกันนี้ และได้รับเลือกตั้งเป็น ส.ส. เพียงคนเดียวของพรรค นอกจากนั้นยังเคยดำรงตำแหน่งรองหัวหน้าพรรคการเมืองถึง 2 พรรค คือ พรรคชาติไทย และพรรคไทยรักไทย ซึ่งต่อมาในปี พ.ศ. 2550 ได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรคการเมือง พ.ศ. 2549 จึงได้นำสมาชิกในกลุ่มบ้านริมน้ำ ย้ายมาสังกัดพรรคเพื่อแผ่นดิน และในปี พ.ศ. 2553 ได้ย้ายไปร่วมกิจกรรมทางการเมืองกับพรรคภูมิใจไทย

จากนั้นในวันศุกร์ที่ 23 พฤศจิกายน พ.ศ. 2561 นายสุชาติได้นำสมาชิกในกลุ่มบ้านริมน้ำของตนเองกว่า 40 คนมาสมัครสมาชิกพรรคพลังประชารัฐ

นายสุชาติ ได้รับฉายาว่า "ตี๋กร่าง" จากการทำหน้าที่รองประธานสภาผู้แทนราษฎรและรองประธานรัฐสภาในแบบที่ไม่ยอมใครง่าย ๆ 

ภายหลังจากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ที่ประชุมสภาผู้แทนราษฎรมีมติเลือกสุชาติให้ดำรงตำแหน่งรองประธานสภาคนที่ 1 เป็นสมัยที่ 2 โดยเฉือนเอาชนะนางสาวเยาวลักษณ์ วงษ์ประภารัตน์ สมาชิกสภาผู้แทนราษฎรแบบบัญชีรายชื่อ พรรคอนาคตใหม่ ไปเพียง 2 เสียงด้วยคะแนนเสียง 248-246 เสียง ในการปฏิบัติหน้าที่ เขาได้แสดงบทบาทตำหนิพลเอก ประยุทธ์ จันทร์โอชา นายกรัฐมนตรี ในการประชุมสภาผู้แทนราษฎรอยู่บ่อยครั้ง ในที่สุดเขาจึงย้ายไปร่วมงานกับพรรคเพื่อไทยในปี พ.ศ. 2566 และได้รับการโปรดเกล้าฯ ให้ดำรงตำแหน่งรัฐมนตรีประจำสำนักนายกรัฐมนตรี ในรัฐบาลแพทองธาร ชินวัตร ตั้งแต่วันที่ 30 มิถุนายน พ.ศ. 2568 โดยได้รับมอบหมายให้ดูแลสำนักงานปลัดสำนักนายกรัฐมนตรี, สำนักงานพระพุทธศาสนาแห่งชาติ, สำนักงานราชบัณฑิตยสภา และบริษัท อสมท จำกัด (มหาชน) นอกจากนี้คณะรัฐมนตรียังมอบหมายให้สุชาติเป็นผู้รักษาราชการแทนรัฐมนตรีว่าการกระทรวงวัฒนธรรมด้วย ในกรณีที่แพทองธาร ชินวัตร ไม่สามารถปฏิบัติหน้าที่ได้ โดยเริ่มทำหน้าที่นี้หลังจากที่ศาลรัฐธรรมนูญวินิจฉัยถอดถอนแพทองธารออกจากตำแหน่งรัฐมนตรีเมื่อวันที่ 29 สิงหาคม พ.ศ. 2568 เป็นต้นมา

### สมาชิกสภาผู้แทนราษฎร
สุชาติ ตันเจริญ ได้รับการเลือกตั้งเป็นสมาชิกสภาผู้แทนราษฎรมาแล้ว 11 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2529 จังหวัดฉะเชิงเทรา สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531 จังหวัดฉะเชิงเทรา สังกัดพรรคชาติไทย
# การเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 จังหวัดฉะเชิงเทรา สังกัดพรรคสามัคคีธรรม
# การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 จังหวัดฉะเชิงเทรา สังกัดพรรคชาติพัฒนา
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 จังหวัดฉะเชิงเทรา สังกัดพรรคชาติไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 จังหวัดฉะเชิงเทรา สังกัดพรรคไท
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดฉะเชิงเทรา สังกัดพรรคความหวังใหม่ → พรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดฉะเชิงเทรา สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดฉะเชิงเทรา สังกัดพรรคพลังประชารัฐ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคเพื่อไทย

## รางวัลและเกียรติยศ
* พ.ศ. 2539 ว่าที่นายกองเอก สุชาติ ตันเจริญ ได้รับพระราชทานยศกองอาสารักษาดินแดนเป็น นายกองเอก สุชาติ ตันเจริญ 

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอบ้านโพธิ์
หมวดหมู่:ชาวไทยเชื้อสายจีน
หมวดหมู่:สกุลตันเจริญ
หมวดหมู่:นักการเมืองจากจังหวัดฉะเชิงเทรา
หมวดหมู่:รองประธานสภาผู้แทนราษฎรไทย
หมวดหมู่:สมาชิกสภาผู้แทนราษฎรจังหวัดฉะเชิงเทรา
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคประชาธิปัตย์
หมวดหมู่:นักการเมืองพรรคชาติไทย
ส
หมวดหมู่:นักการเมืองพรรคชาติพัฒนา (พ.ศ. 2535)
หมวดหมู่:พรรคไท (พ.ศ. 2539)
หมวดหมู่:นักการเมืองพรรคความหวังใหม่
หมวดหมู่:นักการเมืองพรรคไทยรักไทย
หมวดหมู่:พรรคเพื่อแผ่นดิน
หมวดหมู่:พรรคภูมิใจไทย
หมวดหมู่:นักการเมืองพรรคพลังประชารัฐ
หมวดหมู่:นักการเมืองพรรคเพื่อไทย
หมวดหมู่:บุคคลจากโรงเรียนอำนวยศิลป์
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้บังคับบัญชาและเจ้าหน้าที่กองอาสารักษาดินแดน